Referat fra møte i økonomiforum 02.02.06

Til stede:

Fra personal- og økonomiavdelinga: Atle Engebretsen, Reinert Grammeltvedt, Christian Hansen (referent) og Vidar Nyheim.

Fra fakultetene/enhetene: Berit Eliassen (UB), Synnøve Flage (U-Vett), Christian Hansen (Mat.-nat.fak.), Geirid Haugli (SV-fak.), Siri Johnsen (Samisk senter), Frode Larsen (SV-fak.), Marit Nilsen (Hum. fak.) og Tove Worum (Jur.fak.). NFH, Med.fak. og TMU kunne ikke møte.

Saker:

1. Årsregnskapet for 2005 – oppsummering

2. Utarbeidelse av tallbudsjett for 2006

3. Eksternt finansiert virksomhet – bruk av 9-serien og avslutning av prosjekter

4. Eventuelt.

1. Årsregnskapet for 2005

Bevilgningsøkonomien har et mindreforbruk for 2005 på om lag 30 millioner kroner (eks. periodiseringer), noe som bringer de samlede avsetningene opp i nærmere 160 millioner. En vesentlig del av dette skyldes salg av personalboliger. Som tidligere år er det nokså stort avvik mellom opprinnelig budsjett og endelig regnskap. Av (de samlede) avsetningene er en stor del bundet opp i fremtidig lønn for rekrutteringsstillinger. Universitetet står trolig ovenfor strengere prioriteringer i årene som kommer. Større forskningssatsinger (ev SFF m.m.), opprusting av bygningsmassen og nye satsingsområder vil kunne kreve omprioriteringer fra eksisterende aktiviteter og drift til nye utdannings-/forskningsområder og bygningsvedlikehold.. Fakultetene/enhetene må sikre fleksibilitet i budsjettrammene for å kunne håndtere reduksjon basisbevilgning til eksisterende aktiviteter/drift. 

I forbindelse med regnskapsavslutningen er det utarbeidet verktøy for å spesifisere avsetningene, blant annet et skjema for beregning av gjenstående forpliktelser til rekrutteringsstillinger.

2. Tallbudsjett for 2006

Enhetene som har kontorplass i Teorifagbygget har fått tilsagn om tilskudd til utstyr til kontorplasser, samt for vitenskapelig utstyr (SV-fak.). Tilskuddene må innarbeides i årsbudsjettet for 2006. Videre må også tilskuddet for rekrutteringsstillinger, som ble tildelt i egen styresak i desember, gjeldende fra 1. juli 2006, legges inn i budsjettet til enhetene for 2006. 

Det gis et tilskudd til nye studieplasser ved lærerutdanningene (MNF, SV-fak. og Hum.fak.) på i gjennomsnitt 25 000 per plass. Studieplassene ble fordelt i styresak om opptak, måltall  med mer i novembermøtet i styret. Beløpet tildeles over kap. 0281, og må innarbeides i budsjettet for 2006. Midlene vil bli omtalt nærmere og fordelt i disponeringsskrivet fra universitetsdirektøren.  

Det ble diskutert hvordan man kan bedre kvaliteten på økonomistyring og budsjettering,  f eks større bruk av direktetildeling av midler fra fakultetstyret til konkrete utstyrsinvesteringer og tiltak ved instituttene, samt ved å regulere adgangen til å overføre midler. Dette for å hindre unødvendig oppsparing av midler hos enkeltforskere og fagmiljø. Periodiseringen kan ofte bli bedre; særlig gjelder det å forutse at tilsettinger og ny tiltak tar tid å sette i gang.

3. Eksternt finansiert virksomhet

Avslutning av eksternt finansierte prosjekter er sentralisert til PØA. Det er utarbeidet egne skjemaer for avslutning av oppdrags- og bidragsprosjekter. Vidar Nyheim gjennomgikk også bruken av kontoene på 9-serien Lenke til presentasjonene, aktuelle skjemaer og regelverk for eksterne prosjekter finner du her. 

4. Eventuelt

Berit Eliassen begynner ved personal- og økonomiavdelinga slutten av mars måned.

Nytt i 2006 er at det skal utarbeides årsplaner for hver enhet med frist 1. mars og 1. april for hhv fakulteter/enheter og institutter. Det ble vist til brev av 27. juli 2005 til enhetene om plan – og budsjettarbeidet for 2005/2006. 

Universitetets budsjettdokument som sendes departementet 1. mars hvert år vil få ny form i fremtiden. Bl a vil det i større grad bli lagt vekt på konkrete mål og resultatkrav for Universitetet og rapportering på oppfølgingen av disse . 

Christian Hansen, 

ref.

